Marienbergin sijainti Erzgebirgen piirikunnassa. Pienemmässä kuvassa piirikunnan sijainti Saksin osavaltiossa.
**Marienberg** on kaivostoiminnan myötä syntynyt vuoristokaupunki Saksin osavaltiossa Saksan itäosassa.

Maantiede
---------

Marienberg sijaitsee osavaltionsa eteläosassa noin 210 kilometriä Berliinistä etelään. Se rajautuu kaakossa Tšekin tasavaltaan. Marienbergin keskusta sijaitsee kaupungin hallinnollisen alueen luoteisosassa. Sen eteläpuolella on metsää ja aivan kaupungin eteläisimmässä osassa sijaitsee Satzungin kylä. Kaupunkiin kuuluu itäisenä, miltei muusta kaupungista erillisenä ulokkeena Rübenaun kylä.

Marienberg on kauttaaltaan ylänköä. Sen matalin kohta on noin 400 metriä merenpinnan yläpuolella ja korkein lähes 900 metriä mpy.

Historia
--------

Marienbergin renessanssityylinen raatihuone
Herttua Henrik Hurskas perusti vuoristokaupunki Marienbergin 27. huhtikuuta 1521. Kaupunkioikeudet paikkakunta sai 19. joulukuuta 1523. Siellä oli runsaita hopeaesiintymiä ja kaivosteollisuus kukoisti 1500-luvulla. Kaupunkiin suuntautui voimakas muuttoliike. Marienberg paloi lähes tyystin elokuussa 1610. Toinen suuri palo tapahtui elokuussa 1684 ja kolmas heinäkuussa 1852. Marienberg on myös historiallinen varuskuntakaupunki, siellä oli ratsuväen joukkoja vuosina 1753–1858.

Marienbergin ja Chemnitzin välinen rautatieyhteys otettiin käyttöön 24. toukokuuta 1875. Kaupunkiin perustettiin oppilaitoksia ja sairaala 1800-luvulla. Kaupunginmuuria alettiin purkaa 1835. Toisen maailmansodan jälkeen Marienberg jäi Neuvostoliiton valtapiiriin. Saksojen yhdistymisen jälkeen kaupunkiin liitettiin ympäröineitä maalaiskuntia.

Nykyisen Marienbergin alueella on asuttu jo kauan ennen kaupungin virallista perustamista. Esimerkiksi Reitzenhain mainitaan ensi kerran 1401 muodossa Reiczenstein ja Zöblitzin historia alkaa 1300-luvulta.

Marienbergin historiallista arkkitehtuuria edustaa muun muassa St. Marienkirche, joka rakennettiin 1558–1564. Se on nuorin Erzgebirgen vuoristoalueen myöhäisgoottilaisista hallikirkoista.

Talous ja liikenne
------------------

Marienbergin keskeiset maantieliikenteen yhteydet ovat Bundesstraße 174 ja Bundesstraße 171. Kaupungissa toimii varuskunta.

Lähteet
-------

1. ↑  Bevölkerungsstand, Einwohnerzahlen : Einwohnerzahl nach Gemeinden als Excel-Arbeitsmappe *Statistik.sachsen.de*. Statistisches Landesamt des Freistaates Sachsen. Viitattu 6.2.2024. (saksaksi)
2. ↑  Entfernung von Marienberg, Deutschland nach Berlin, Deutschland *Entfernungsrechnerkm.com*. Viitattu 6.2.2024. (saksaksi)
3. ↑  Zahlen und Fakten : Gemeindegebiet *Marienberg.de*. Große Kreisstadt Marienberg. Viitattu 6.2.2024. (saksaksi)
4. 1 2 3  Stadtgeschichte *Marienberg.de*. Große Kreisstadt Marienberg. Viitattu 6.2.2024. (saksaksi)
5. ↑  Stadtkirche St. Marien *Marienberg.de*. Große Kreisstadt Marienberg. Viitattu 6.2.2024. (saksaksi)

Aiheesta muualla
----------------

* Marienberg, Saksi, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Marienberg**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Marienberg